ស.រ.អា.សុំ​ឱ្យការ​បែកបាក់គ្នា​ខាង​នយោបាយ​នៅអាហ្វហ្គានីស្ថានបញ្ចប់ដើម្បី​សន្តិភាពនិងការប្រយុទ្ធនឹងវីរុស​កូរ៉ូណា
គណៈ​កម្មការ​រៀបចំ​ការ​បោះឆ្នោត​ឯករាជ្យ​នៃ​ប្រទេស​អាហ្វហ្គានីស្ថាន​បាន​ប្រកាស ​កាល​ពី​ខែ​មុន​ថា​ លោក​ Ashraf Ghani ​ប្រធានាធិបតី​កំពុង​កាន់​តំណែង​ជា​អ្នក​ឈ្នះ​ឆ្នោត​ ក៏​ប៉ុន្តែ​លោក Abdullah Abdullah ​ប្រធាន​ប្រតិបត្តិ​បាន​ច្រាន​ចោល​លទ្ធផល​នៃ​ការ​បោះឆ្នោត​នេះ​។​ 
អ៊ិស្លាម៉ាបាដ — អ្នកការទូតជាន់ខ្ពស់របស់រដ្ឋបាលលោក Donald Trump សម្រាប់អាហ្វហ្គានីស្ថាន បានសុំឲ្យពួកមេដឹកនាំនៅក្នុងប្រទេសអាហ្វហ្គានីស្ថាន ជំរុញការផ្អាកអំពើហិង្សា នៅក្រោយពួកជនជាប់សង្ស័យថាជា «ពួកអ្នកជ្រៀតចូលបង្កប់ខ្លួន» នៅក្នុងកងកម្លាំងរដ្ឋាភិបាលអាហ្វហ្គានីស្ថានបានសម្លាប់ពួកបុគ្គលិកសន្តិសុខយ៉ាងតិចណាស់៣៧នាក់ នៅក្នុងខេត្ត Zabul  នាប៉ែកខាងត្បូងប្រទេស។ លោកស្រី Alice Wells ឧបការីរងរដ្ឋមន្ត្រីការបរទេសស.រ.អា. បាននិយាយតាម tweet ថា៖ «ដោយមានការគំរាមកំហែងនៃជំងឺ COVID-19 ដែលកើនខ្លាំងឡើងៗនៅទូទាំងពិភពលោក ពួកមេដឹកនាំអាហ្វហ្គានីស្ថានត្រូវតែផ្តល់អាទិភាពដល់ប្រជារាស្ត្រច្រើនជាងនយោបាយច្រើនជាងពេលណាៗទាំងអស់»។ ជម្លោះនយោបាយដែលលោកស្រី Wells និយាយយោងនោះកើតចេញពីការបោះឆ្នោតប្រធានាធិបតីអាហ្វហ្គានីស្ថាន កាលពីថ្ងៃទី២៨ ខែកញ្ញា ដែលមានការឈ្លោះប្រកែកគ្នា។ គណៈកម្មការរៀបចំការបោះឆ្នោតឯករាជ្យនៃប្រទេសអាហ្វហ្គានីស្ថានបានប្រកាស កាលពីខែមុនថា លោក Ashraf Ghani ប្រធានាធិបតីកំពុងកាន់តំណែងជាអ្នកឈ្នះឆ្នោត ក៏ប៉ុន្តែលោក Abdullah Abdullah ប្រធានប្រតិបត្តិបានច្រានចោលលទ្ធផលនៃការបោះឆ្នោតនេះដោយនិយាយថា មានការលួចបន្លំសន្លឹកឆ្នោត។ បេក្ខជនទាំងពីរនាក់នេះបានធ្វើពិធីសម្ពោធតំណែងប្រធានាធិបតីប្រជែងគ្នា កាលពីជាងមួយសប្តាហ៍មុននេះ។ ការបែកបាក់គ្នាខាងនយោបាយ និងអំពើហិង្សាដោយពួកបះបោរដែលនៅមានតទៅទៀត បានធ្វើឱ្យកិច្ចព្រមព្រៀងដែលស.រ.អា. និងពួកតាលីបង់អាហ្វហ្គានីស្ថាន ចុះហត្ថលេខាកាលពីថ្ងៃទី២៩ ខែកុម្ភៈដែលមានគោលដៅបញ្ឈប់សង្គ្រាមក្នុងប្រទេសអាហ្វហ្គានីស្ថាន នោះប្រឈមនឹងភាពច្របូកច្របល់។ ការបែកបាក់គ្នារវាងលោក Ghani និងលោក Abdullah អំពីលទ្ធផលនៃការបោះឆ្នោតប្រធានាធិបតី បានធ្វើឱ្យអភិបាលកិច្ចគាំងដំណើរនៅក្នុងប្រទេសអាហ្វហ្គានីស្ថាន ហើយបានរារាំងភាគីរដ្ឋាភិបាលអាហ្វហ្គានីស្ថាន មិនឱ្យបង្កើតក្រុមអ្នកធ្វើការចរចារួបរួមគ្នាមួយ ដែលមានភាគីទាំងអស់ចូលរួមស ម្រាប់ធ្វើកិច្ចចរចាជាមួយពួកតាលីបង់។ កិច្ចចរចានេះនិយាយអំពីកិច្ចឈប់បាញ់គ្នាជាអចិន្ត្រៃយ៍មួយ និងការបែងចែកអំណាច ដូចដែលមានចែងនៅក្នុងកិច្ចព្រមព្រៀង ដែលរដ្ឋាភិបាលក្រុងវ៉ាស៊ីនតោនបានចុះហត្ថលេខាជាមួយពួកបះបោរនៅក្នុងប្រទេស Qatar។ កិច្ចចរចារវាងភាគីអាហ្វហ្គានីស្ថានកំណត់ចាប់ផ្តើមធ្វើ នៅថ្ងៃទី១០ ខែមីនា ដោយមានទាក់ទិននឹងការដោះដូរពួកអ្នកទោសរវាងរដ្ឋាភិបាលក្រុងកាប៊ុល និងពួកតាលីបង់។ កិច្ចព្រមព្រៀងនេះតម្រូវឱ្យរដ្ឋាភិបាលអាហ្វហ្គានីស្ថានដោះលែងអ្នកទោសតាលីបង់ រហូតដល់៥ពាន់នាក់ជាថ្នូរនឹងពួកអ្នកជាប់ឃុំឃាំង ដោយពួកតាលីបង់១ពាន់នាក់ ដែលភាគច្រើនជាសមាជិកនៃកងកម្លាំងសន្តិសុខរបស់រដ្ឋាភិបាលអាហ្វហ្គានីស្ថាន។ រដ្ឋាភិបាលក្រុងកាប៊ុលបានប្រកែកមិនព្រមដោះលែងអ្នកទោសទាំងអស់ ក្នុងពេលជាមួយគ្នាទេដោយនិយាយថា ខ្លួននឹងដោះលែងពួកតាលីបង់ជាក្រុមៗស្របតាមដំណើរចរចាជាមួយពួកតាលីបង់និងការធានាថា ពួកអ្នកត្រូវដោះលែងទាំងនេះមិនវិលត្រឡប់ទៅធ្វើសង្គ្រាមទៀត។ ក៏ប៉ុន្តែពួកតាលីបង់បានច្រានចោលផែនការនេះថា ជាការរំលោភលើកិច្ចព្រមព្រៀងរបស់ខ្លួនជាមួយស.រ.អា. ដោយនិយាយថា ខ្លួននឹងមិនចូលរួមក្នុងកិច្ចចរចារវាងអាហ្វហ្គានីស្ថានទេ រហូតដល់ពេលណាពួកអ្នកទោសទាំងអស់របស់ពួកបះបោរនេះត្រូវដោះលែងដោយគ្មានលក្ខខណ្ឌ។ ស.រ.អា.និងកងកម្លាំងសម្ព័ន្ធមិត្តបានយល់ព្រមដកទ័ពចេញពីប្រទេសអាហ្វហ្គានីស្ថានក្នុងរយៈពេល១៤ខែ ហើយពួកទាហានអាមេរិកាំងបានចាប់ផ្តើមដកចេញបន្តិចម្តងៗ ដូចដែលមានចែងក្នុងកិច្ចព្រមព្រៀងជាមួយពួកតាលីបង់៕